Suomen tuorein UFC-ottelija Makwan Amirkhani yllätti kaikki, kun hän tyrmäsi suurorganisaation debyytissään Andy Oglen vain kahdeksassa sekunnissa. Tukholman Johanneshovin stadionilla nähty tyrmäys oli UFC:n mukaan organisaation höyhensarjan historian nopein.

– Unelmani toteutui, kun tapasin sinut. Nuorempana katselin Pelkokerrointa ja halusin aina olla siellä. Saanko halata sinua? Amirkhani vitsaili häntä haastatelleelle Joe Roganille ennen kuin rutisti entisen Pelkokerroin-juontajan kainaloonsa.

Amirkhani hyökkäsi kovaa heti erän alettua ja osui Ogleen hyppypotkulla. Turkulainen hyökkäsi häkeltyneen britin perään ja osui heti perään koukulla leukaan. Ogle putosi polvilleen ja yritti taistella vastaan. Tuomari kuitenkin hyppäsi nopeasti väliin ja keskeytti ottelun, mitä britti ei purematta niellyt.

Suomalaisottelijan käsi kuitenkin nousi voiton merkiksi ja ilo oli ylimmillään. Ottelun jälkeen UFC-pomo Dana White piti tuomarin ratkaisua oikeana.

– Ei ole minun vikani, että tuomari tuli väliin niin nopeasti, turkulainen jatkoi ottelun loppuratkaisuun viitaten.

"Missä on bonukseni"

Show-miehen elkeistään tunnettu Amirkhani ei meinannut luopua haastattelumikistä millään vaan lähetti terveisensä myös UFC-pomo Whitelle.

– Dana! Missä minun 50 000 dollarin bonukseni on, Amirkhani kysyi viitaten parhaasta lopetuksesta jaettavaan rahasummaan.

– Hei ruotsalaisyleisö! Olen aina suomalainen, mutta muutan Tukholmaan harjoittelemaan, joten kun tapaatte minut, niin morjestakaa, hän jatkoi hetkeä myöhemmin.

Epävirallisten tietojen mukaan Amirkhanin kahdeksan sekunnin tyrmäys oli UFC-historian viidenneksi nopein. Kaikkien aikojen nopeimmat tyrmääjät Duane Ludwig ja Ryan Jimmo ovat lopettaneet ottelunsa kuudessa sekunnissa.

Amirkhanin voitto on ensimmäinen suomalaisvoitto UFC:ssä sitten vuoden 2013 lokakuun, kun Tom Niinimäki kaatoi Rani Yahyan debyytissään. Niinimäki on hävinnyt sen jälkeen kolmesti ja Tina Lähdemäki kertaalleen.

Korjaus klo 11.33: Ensimmäinen potku osui vartaloon, ei päähän.